ཕྱིར་རང་ཁྱིམ་དུ་ཡོང་རྗེས་ཨ་ཕ་དང་ངེད་གཉིས་ཀྱང་གཞི་ནས་ལམ་ལ་ཆས་པ་ཡིན།མ་ཡར་གྱིས་ང་ལ་ལམ་བྲོ་མང་པོ་གྲ་སྒྲིག་བྱས་འདུག་པས་ཨ་ཕས་དེ་དག་རྟའི་ཤ་ཐག་ལ་འདོགས་ཀྱིན་འདུགངས་མི་རོ་རྩེ་སྒྲུང་རུམ་ལ་བཅུག་རྗེས་སླར་ཡང་ལྷ་མོ་སོང་སའི་རྗེས་ཕྱོགས་སུ་རྒྱང་ལྟ་བྱས་པ་ན།ལྷ་མོ་དང་ཁོ་མོ་སྐྱེལ་བའི་སྐྱ་མི་དག་ནི་རྒྱང་རིང་དུ་ཁ་དོག་སྣ་ལྔ་བཀྲ་བའི་ཕྱེ་ལེབ་ཅིག་གམ་གཟིམ་ལ་ཉེ་བའི་མར་མེ་ཞིག་དང་འདྲ་བར་ཁྲ་ལམ་ལམ་དང་འདར་ལྷེམ་ལྷེམ་ངང་མི་མཐོང་བར་ཡལ་ལ་ཉེ།བར་དེར་ཨ་ཕ་རྟ་གོང་དུ་བུད་ཅིང་ང་རང་འཕོངས་ལ་ཞོན་རན་པས་མ་ཡར་གྱི་མིག་མཐའ་ནས་སླར་ཡང་མཆི་མ་རྡོག་འགའ་འགྲིལ་བྱུང་།ཁོ་མོས་ང་བྲང་ཁར་བསྡམས་ནས་ན་རེ།དོན་ངོ་མར་ངས་ཀྱང་ཁྱོད་རང་སློབ་གྲྭར་འགྲོ་རུ་འཇུག་མི་འདོད་ལ་ད་དུང་ཁྱོད་ཀྱི་རེ་བ་དོན་མེད་དུའང་གཏོང་མི་འདོད་ཟེར།